Ferhat Abbas
Store norske leksikon,Historie,Verdens historie og samtidshistorie,Afrika,Algeries historie
Ferhat Abbas var en algerisk politiker og en av veteranene i den algeriske frigjøringskrigen mot Frankrike. Abbas var medlem av den franske grunnlovgivende forsamlingen i 1946, men trakk seg året etter i protest mot et kolonistyre som ikke imøtekom algeriernes ønske om uavhengighet, og som med stor brutalitet slo ned alle algeriske frihetskrav. Han var medlem av det algeriske parlamentet i 1948.
I 1955 bosatte Abbas seg i Kairo, der han ble med i frigjøringsbevegelsen Front de libération nationale (FLN). I 1956 ble han medlem av revolusjonsrådet. Abbas var statsminister i den provisoriske FLN-regjeringen i Kairo i perioden 1958–1961.Etter frigjøringen fra Frankrike i 1962 ble han samme år president for nasjonalforsamlingen i Algerie, men gikk av i 1963 etter at han kom i et motsetningsforhold til den da sittende presidenten, frigjøringslederen Ahmed Ben Bella. Ferhat Abbas var deretter ikke involvert i politikk. Les mer i Store norske leksikon Algeries historie Algeries samtidshistorie